Papersnake/gushiwen huggingface dataset:
鹧鸪天（揖翠晚望）
赵师侠（宋代）

榕叶阴阴未著霜。浅寒犹试夹衣裳。雾浓烟重遥山暗，云淡天衣去水长。

风淅沥，景凄凉。乱鸦声里又斜阳。孤帆落处惊鸥鹭，飞映昼空雁字行。
哭刘夷叔 其一
员兴宗（宋代）

迥迥江湖兴，乾坤堕渺茫。近传行在信，为报故人亡。

莲社今谁继，诗坛竟不昌。无家成句法，伫立泣斜阳。
岐山下二首 其二
韩愈（唐代）

丹穴五色羽，其名为凤皇。昔周有盛德，此鸟鸣高冈。

和声随祥风，窅窕相飘扬。闻者亦何事，但知时俗康。

自从公旦死，千载閟其光。吾君亦勤理，迟尔一来翔。
九月一日晨起风物凄然不胜怀远之思作五首寄和父憨申并烦转致湖池二州也 其三
赵蕃（宋代）

秋气故悲哉，连阴况不开。黄花九日近，白发数茎催。

山际擎新塔，江边峙旧台。谩看云日暮，安得雁同来。
夏日晨起
陆游（宋代）

华胥归路万山青，拈得乌藤绕舍行。
两眦尚余残睡美，一襟初受晓凉生。
阴阴院落新桐影，寂寂房栊乳燕声。
已罢小餐停卯酒，龟肠蝉腹不胜清。
夜坐因读隐直书寄之
刘敞（宋代）

徂岁曾何急，清宵不复长。蹉跎问甲子，愁寂看灯光。

峡雨萧萧冷，江云澹澹黄。殷勤故人别，容易二年彊。
自贺重入奉庠八首 其三
瞿士雅（清代）

不妨还入少年场，再觐尼山日月光。

粉萚半开新竹径，莓苔多处古宫墙。

莺藏嫩叶歌相唤，麝过春山草自香。今日重来旧游处，从人笑道老癫狂。
沁园春 垦田东城
许衡（元代）

月下檐西，日出篱东，晓枕睡馀。唤老妻忙起，晨餐供具，新炊藜糁，旧腌盐蔬。

饱后安排，城边垦斸，要占苍烟十亩居。闲谈里，把从前荒秽，一旦驱除。

为农换却为儒。任人笑、谋月拙更迂。念老来生业，无他长技，欲期安稳，敢避崎岖。

达士声名，贵家骄蹇，此好胸中一点无。欢然处，有膝前儿女，几上诗书。
十方禅院晚眺
沙纪堂（清代）

偶参兰若坐旃檀，嫩草生生绕画栏。冷暖春风听鸟语，浅深新涨问渔竿。

众僧趺定声闻寂，独鹤盘空眼界宽。日暮彩霞扶月上，一奁高揭自清寒。
思亲 其二
谢枋得（宋代）

九十萱亲天下稀，吾王何在子何之？倚闾日暮无他念，一片好心天得知。
哭匊田诗老 其二
舒岳祥（宋代）

本是攻文者，其如癖在诗。人皆尊岛佛，我欲效宗师。

废圃营新屋，寒花带短篱。风流无此老，遗藁访佳儿。
偈颂一百零二首
释慧远（宋代）

建山徐廷干，三请谭般若。
未跨浮山门，一时说了也。
更开破天口，塞破太虚空。
潭南湘之北，赵州西院东。
掷下金刚圈，更饶栗棘蓬。
百千万亿个，吞跳无有穷。
幸有当阳险崖句，山僧不敢重下注。
月裹麒麟笑揭天，泥牛拔断珊瑚树。
佐戎出塞
罗亨信（明代）

俎豆堪嗟尚未闻，疏庸缪忝佐三军。貔貅出塞威如虎，鼓角喧天阵若云。

司马持权明赏罚，总戎刻志净妖氛。会看残□成擒尽，奏凯归朝候策勋。
咏兴国寺佛殿前幡
李世民（唐代）

拂霞疑电落，腾虚状写虹。
屈伸烟雾里，低举白云中。
纷披乍依迥，掣曳或随风。
念兹轻薄质，无翅强摇空。
不食姑
徐玑（宋代）

惟诵天童咒，饮泉能不饥。
史缘多自誉，翻以致人疑。
赋质全如鹤，谋生却似龟。
绿华通籍后，会报女仙知。
缘识
宋太宗（宋代）

晴霁夜清秋，星繁月似钩。
乐耶兴我意，绝唱入冥搜。
秋白有皋亭看花之约先一日邀至东茧
范崇阶（清代）

一棹延缘溯远汀，东风吹面酒初醒。涨平草色沿堤绿，雨过山初绕郭青。

别墅遥通多废埭，野桃才放映茅亭。桑阴日暖将成幄，想见幽人户昼扃。
谢易之自京回遗余文物七品各赋律诗一首谢之
张仲深（元代）

日日春宫教谕回，青云翳凤下瑶台。文章有焰缠东壁，翰墨生瑶贯上台。

华表恩光同赫奕，高堂节义共昭回。故人驿骑亲携送，带得天香辇下来。
游吉祥登棘庵别业
释绍嵩（宋代）

屋在瀑泉西，看来眼转迷。
松风清飒飒，秋日正凄凄。
海鸟和涛望，山鼯隔水啼。
何须更飞锡，祗此是曹溪。
行路难
贺铸（宋代）

惊飚猎榛莽，西山匿颓阳。
四五阴魄晚，繁星亦光芒。
驱车何所投，却顾归路长。
挟辕两羸牸，犯此豺虎场。
安得渥洼骏，皎旦游康庄。
岂徒写我忧，要使尘不扬。
趋向
邵雍（宋代）

舍我灵龟，亲我朵颐。
背义从利，我无远思。
贲于丘园，束帛戋戋。
既能图大，小在其间。
自题山水
米友仁（宋代）

霄壤千千万万山，东南胜地熟跻攀。古人作语咏不得，我寓无声缣楮间。
绝句
黄载（宋代）

社寒比腊更清严，花蕊萧疏半欲缄。
过手重裘犹得力，莫将晴煗信春衫。
清梦行和季弟
林大春（明代）

余昔梦游登金山，山寺浮空凌广寒。海色苍茫雄剑外，钟声隐见落花间。

又梦云中降一老，松姿雪色顾予笑。手贻玄玉金龙文，题曰天街拾瑶草。

等閒复梦韩与苏，论文尊酒罄欢娱。长廊广厦细旃上，恍如身世在蓬壶。

以此堂名作三梦，时对二贤坐吟讽。镌之图志示不忘，方之董扬梦龙凤。

岂知吾弟亦有之，翛然诸葛梦来时。三分割据岂而志，千载神交方在兹。

云胡尔才人未识，南阳高卧空默默。抱膝聊为梁甫吟，亦以清梦名其宅。

舂容大篇若解嘲，飞商流徵揖风骚。我来见之长太息，乾坤今古谁为豪。

诸葛韩苏各分半，勋业文章皆梦幻。奚如瑶草发天街，拾之可历乔松算。

漫道海色钟声句有神，至今世上知音者何人。藉草且向天街卧，不学朝燕与暮秦。

有时自检千金帚，与汝共结神交友。不作庄生梦蝴蝶，但见鸾凤蹁跹蛟龙走。

人生得意随所如，宁论世事荣与枯。愿言独寐不愿醒，俯视世人皆醉皆浊皆如无。

呜呼，不独此曹皆如无，古来皇王帝霸皆如浮云归太虚。
题友人壁
王安石（宋代）

茆檐前后欠松萝，百里乘闲向此过。涧水绕田山影转，野林留日鸟声和。

萧条鸡犬逢人少，想象乾坤发兴多。世事不如闲静处，知君出处意如何。
步虚辞十首 其九
佚名（隋代）

天真帝一宫，蔼蔼冠耀灵。流焕法轮网，旋空入无形。

虚皇拊云璈，众真诵洞经。高仙凛手赞，弥劫保利贞。
次沈商卿见怀韵
章甫（宋代）

歌喉宛转变鸣禽，载酒曾同花下吟。
寒潮不应宿渔浦，挑灯还忆夜深语。
十载故人谁似君，便拟卜邻桑柘村。
青钱未办归期远，满目青山空秀婉。
有酒何须身后名，高轩未必如徒行。
朝看桃杏发红萼，晚来风雨嗟零落。
寻幽选胜不应迟，百岁光阴能几时。
问君何日憩奔走，忍令春色成乌有。
登扬州栖灵寺塔
刘长卿（唐代）

北塔凌空虚，雄观压川泽。亭亭楚云外，千里看不隔。

遥对黄金台，浮辉乱相射。盘梯接元气，半壁栖夜魄。

稍登诸劫尽，若骋排霄翮。向是沧洲人，已为青云客。

雨飞千栱霁，日在万家夕。鸟处高却低，天涯远如迫。

江流入空翠，海峤现微碧。向暮期下来，谁堪复行役。
次韵门下吕相公同访致政冯宣猷
苏辙（宋代）

懒从朝谒事骖騑，此去高眠罢倒衣。
诏许遐门访耆旧，天教筑室俟来归。
肩舆尚肯追春色，鼓缶何妨傲夕晖。
所至成家即安隐，武昌谁乞钓鱼矶。
送刘太白（太白居从善坊）
元稹（唐代）

洛阳大底居人少，从善坊西最寂寥。

想得刘君独骑马，古堤愁树隔中桥。
好事近 其一 嘉定二年正月二日大雪
汪莘（宋代）

堂上挂黄山，辉映庭前春雪。记得山中雪境，恰一般清绝。

须知天锡与方壶，比似镜湖别。好得镜湖狂客，伴方壶欢伯。
寄米君梦省城慰其穷愁相招过岁二首 其一
邓云霄（明代）

侠气诗名满坫坛，傍人还作布衣看。交游末路情偏冷，霜雪前途日渐寒。

疲马谁怜关塞远？孤鸿空叫稻粱难。君来且就袁安卧，长铗从今莫浪弹。
少年游（十之七·林钟商）
柳永（宋代）

帘垂深院冷萧萧。花外漏声遥。青灯未灭，红窗闲卧，魂梦去迢迢。

薄情漫有归消息，鸳鸯被、半香消。试问伊家，阿谁心绪，禁得恁无憀。
饮酒
姜特立（宋代）

平生嗜酒不耽酒，不爱深斟爱浅斟。
嵇阮讵能知此味，可怜一世只醺沈。
菩萨蛮·暄风迟日春光闹
谢逸（宋代）

暄风迟日春光闹。蒲萄水绿摇轻棹。两岸草烟低。青山啼子规。
归来愁未寝。黛浅眉痕沁。花影转廊腰。红添酒面潮。
鸲鹆图
郯韶（元代）

东风吹柳日沈沈，阶下宜男绿正深。百尺游丝春院静，卧看鸲鹆步花阴。
拜赵端斋墓有感而书
陈著（宋代）

流俗滔滔逐乱尘，典刑卓卓老宗臣。
山川在眼孤忠泪，风雨无宗一梦身。
及奠生刍吾已晚，忍看宿草自成春。
方来世事谁能料，须认分兵护墓人。
经锄别业
顾清（明代）

昔年劬学带经锄，万卷新开垄上居。沈浸何妨问晴雨，经纶聊上试菑畬。

晚风檐隙垂秧马，残月窗间落蠹鱼。莘野彭丘谁近远，诗成转觉爱吾庐。
秋夜雨分中韵
吕本中（宋代）

风凄漏永暗银河，滴响空阶碎玉壶。无那骚心思纷坠，且教高咏和寒梧。

闲心欲寄云中鹤，逸兴旋怀江上鲈。莫使扶摇不可即，他年惆怅旧时粗。
送屈翁山之金陵
陈恭尹（清代）

地何必生山川，天何必有日月。一升一沉使我老，南北东西令一别。

洪河之水孤蓬根，不知似我还似君。神州萧条寰宇黑，英雄失路归何门。

文章亦是千秋事，兴则为云降为雨。雄剑高飞雌剑留，夜上金陵望牛女。
送去华法师
贾岛（唐代）

在越居何寺，东南水路归。秋江洗一钵，寒日晒三衣。

默听鸿声尽，行看叶影飞。囊中无宝货，船户夜扃稀。
题龙潭石岩
马大同（宋代）

揽辔观风只课程，风云要挹楚乡清。
晨旌几碍观山目，夜柝翻惊梦月情。
观者宁知部使者，平生元是老书生。
沧浪何处无人识，欲往从之一濯缨。
杨复先寄荔子仍和予昨所赠二诗因次韵
晁公溯（宋代）

野色正如此，废书时出游。
山吞落日尽，硖束大江流。
俗驾谢逋客，郊居如隐侯。
爱君吐佳句，落纸不能休。
十六日雨中忆梅花
赵蕃（宋代）

莫问帆迟速，且看山晦明。
赋诗忘意索，图画得天成。
白发应无种，流行讵有程。
清霜可期至，吨树合争荣。
秋日出游戏作
陆游（宋代）

薄云韬日未成雨，野水啮沙争赴溪。
书册嬾看聊作伴，酒壶不饮亦常携。
题朱光禄园中杂景十首 其三 雪廊
胡应麟（明代）

羽扇白纶巾，瑶琴坐来歇。山童无处寻，一片长廊雪。
仿云汉诗体敬制雩祭乐章以申诚恳 其三
弘历（清代）

自古在昔，春郊夏雩。曰惟龙见，田烛朝趋。盛礼既陈，神留以愉。

雷师阗阗，飞廉衙衙。曰时雨旸，利我新畬。
遣怀
符锡（明代）

中秋节过又重阳，静里人看岁月忙。啼鴂风前悲□木，归鸿天外度微霜。

病狂不疗三年艾，心愿空馀一瓣香。但得身康无事日，分投书剑老农桑。
熊
丁谓（宋代）

高山多蛰兽，尔族载声诗。
赵梦膺天命，周畋得帝师。
当前忠至矣，碎掌果於斯。
好俟东胡献，神灵锡祐时。
自述
刘过（宋代）

精神凋耗鬓毛衰，劫火光中第几回。
无可奈何教老去，有时猛几忽愁来。
师崇道学原非伪，客寄苏州却类獃。
明日重阳又佳节，得钱且醉菊花杯。
题崇德君所画雀竹蜩螗图赞
黄庭坚（宋代）

蒿下蹄间，斥鷃饮啄。
争雄穹枝，竿网将作。
蝉嘒竹间，自谓得己。
螗螂从之，鸡鸣不已。
监中会两禁诸公饮饯吴舍人梁正言富修撰叶龙
宋祁（宋代）

殊庭诏跸斗车回，学省歌骊宴豆开。
孺子橐閒同放笔，景山铛暖不停杯。
桥门细溜生寒沼，经市斜光落晚槐。
捉尘知君非兴浅，枉教华剧计筹催。
除夜宿石头驿
戴叔伦（唐代）

旅馆谁相问，寒灯独可亲。
一年将尽夜，万里未归人。
寥落悲前事，支离笑此身。
愁颜与衰鬓，明日又逢春。
延平次赵纠曹 其三 流杯石
陈宓（宋代）

清波映文石，置此亦奇事。年年上巳时，聊将姓名记。
赵婺州挽诗
项安世（宋代）

雪里萧山渡，花时杨子城。
八年如昨日，一梦隔平生。
剖竹皆雄郡，刊碑有颂声。
傅家诸子在，早晚继科名。
满江红·春入台门
杨炎正（宋代）

春入台门，又见染、柳丝新绿。对此景，一年为寿，一番添福。莫怪此池颁诏晚，要教淮水恩波足。听边民、千岁颂声中，重重祝。堂萱茂，庭枝馥。歌倚扇，杯持玉。共劝君一醉，满斟醽醁。今夜东风吹酒醒，明朝万里骑黄鹄。向九霞、光里望宸辉，看除目。
遥题钱公辅众乐亭
张伯玉（宋代）

句章太守钱君倚，湖上新为众乐亭。花木岂徒游子爱，笙歌长乐郡人听。

坐来高韵天风起，饮罢馀香夕雨零。安得凭阑纵吟笔，玉觞遥对数峰青。
西郊
李廌（宋代）

黄花作秋色，槁荚作秋声。
残春有秋意，奈此恻恻情。
乔木点新翠，古垅集飘英。
午风薰径草，麦浪摇新晴。
脂车逐胜士，访友来西垧。
苦汗泣瘦马，流尘污华缨。
冁然发孤笑，屡醉辄屡醒。
聊歌干旄篇，愧我未登瀛。
礼云门千岁塔
释绍昙（宋代）

越山清绝无尘翳，不到胡僧取次埋。
辄莫更加千岁寿，也须和骨洗将来。
九月十五日济川诸公同游因成长韵
钱绅（宋代）

好山如佳人，变态百种好。阴晴朝暮间，可爱不可道。

时时思一见，如垢久不澡。我来正清秋，令人豁怀抱。

秋色佳有馀，俗客迹如扫。佳哉二三友，在席每倾倒。

杖策穷萦回，高绝须一到。幽寻不厌倦，遇境即穷讨。

阶前千岁松，阅尽众木槁。庭下百尺井，空传天眼老。

陆子赏遗味，至今泉浩浩。高僧挂衣去，谁识衣中宝。

九渊深非龙，徒见腓百草。众泉失蹊径，迸散不可考。

世事每如此，所合辄颠倒。夜深山色清，更对冰轮皓。

竹柏影参差，水中交荇藻。回棹舣波心，如在蓬瀛岛。

举觞望青天，醉乡得深造。兹游须再嗣，万事殊未保。
沥湖采莲曲
梁敏（明代）

放莲船，采莲花。星岩东去是侬家。罗裙绮袖披明霞，拈花弄叶声嗟嗟。

花红叶绿令伊羡，莲叶遮头花映面。轻桡玉腕橹声柔，叶渚花潭尽游遍。

摇风荡日垂杨阴，鸾歌凤吹行清斟。良人作客动经岁，几度采莲秋向深。

秋向深，日将暮。少年能几何，光阴每虚度。藕丝不断为情牵，却问莲心为谁苦。

回瞻紫陌控骅骝，伊家夫婿亦风流。妾身本是良家子，莫将言语轻相投。

湖边酒家几茅屋，湖上采莲舟陆续。鸳鸯结匹雁联飞，泪泣红颜眉蹙蹙。

眉蹙蹙，惜别离，采莲欢乐翻成悲。沥水湖边烟草合，石室岩头云片飞。

去年采莲有谁在，今岁采莲人更稀。年年岁岁莲花好，岁岁年年人易老。

行人昨日带回书，夫君已发长安道。长安道，何当还，莲叶莲花换几番。

移船摇橹还家去，手抱银筝那忍弹。
次韵永平令江叔文鹤山书院落成诗
魏了翁（宋代）

天运驱人人不觉，古道违时时不学。
王相随胫回荆山，昭质依然未经琢。
因思胥靡逢殷宗，精神动悟声气从。
砺舟霖雨到梅蘖，变化气质天同功。
朝歌屠叟无与语，一日投纶见明主。
大车槛槛行周道，轮辐中规箱中矩。
人生天地同一原，自诚为圣明为贤。
地殊世远犹合节，矧此同宇相周旋。
自从浇风散遗直，世不乏材无匠石。
未能登车羽射御，人人自视邮无恤。
出门浪战触与蛮，半生少得须臾间。
不为夷甫辱汝水，即似介甫逋钟山。
古人洒扫先庭户，岂问他人莫余雇。
只忧原头欠渟滀，才见天根便呈露。
人言阴浊胜阳清，阳一阴二分三亭。
谁知阳德本无间，根心枝叶长相亲。
君臣大分虽有止，终不能忘乃天理。
世无我知将自知，不待雷风问诸史。
投沙屈贾占所归，九州博大归何之。
虽云忠愤语伤激，律以洙泗犹津迷。
前村虎啸晚风起，跕鸢酸嘶雁将子。
君恩未报臣忧深，暇把壶头较乡里。
江公劝我姑少安，新诗肉好如璧环。
敢输忧诚谢庆语，仍戒牍史毋抄传。
题凝祥观
文天祥（宋代）

前路风尘走且僵，我来一日此徜徉。
欧公自是游嵩观，迂叟原非过太行。
始信神仙还有国，不知蛮触是何乡。
世间如此纷纷者，赢得山林作道场。
都宪林见素示和山谷赠咎茶歌走笔次韵
王缜（明代）

一规初琢苍龙璧，暗中摸索亦可识。美人持赠供诗情，不与鄙者但肉食。

紫瓯春乳浮兔班，石铫飞霜破醉颜。知音者少谁同局，我愿抱被来就宿。

仰倾甘露听松风，簸弄明月不须烛。中丞好古更好礼，惯把渔竿钓清渭。

我今世味亦饱谙，如君苦节渠那似。愿调鼎鼐作琼汤，唤回尘梦搜枯肠。

势如破竹驱残羌，咳唾成珠觉语香。莫听瓦釜虚雷吼，人生行乐岂在酒。
步蟾宫·蓂开四叶祥光发
佚名（宋代）

蓂开四叶祥光发。又还是、清和时节。昴星呈瑞夜来明，庆此日、挺生英杰。少年玉树神清澈。未说到、龟龄鹤发。愿言鹗荐早蜚声，任丹桂、一枝高折。
念奴娇 其十二 丙寅生日
刘克庄（宋代）

老逢初度，小儿女、盘问翁翁年纪。屈指先贤，彷佛似，当日申公归邸。

跛子形骸，瞎堂顶相，更折当门齿。麒麟阁上，定无人物如此。

追忆太白知章，自骑鲸去后，酒徒无几。恶客相寻，道先生、清晓中酲慵起。

不袖青蛇，不骑黄鹤，混迹红尘里。彭聃安在，吾师淇澳君子。
题徐熙风牡丹──紫花
范成大（宋代）

蕊珠仙驭晓骖鸾，道服朝元露未乾。
天半刚风如激箭，绿绡飘荡紫绡寒。
牧羊图
李麟（明代）

万死间关抗虏尘，廿年北海未亡身。牧羊不羡弥山富，仗节惟拚齧雪贫。

已分此生甘苜蓿，岂知他日画麒麟。河梁相向䧏奴泣，白发怜看汉老臣。
风物吟 其五
郑大枢（清代）

六月家家作半年，红团糖馅大于钱。娇儿痴女频欢乐，金鼓叮鼕嚷暑天。
灵壁石歌为方岩王侍郎作
戴复古（宋代）

灵壁一峰天下奇，体势雄伟身巍巍，
巨灵怒拗天柱掷。平地苍龙骧首尾，
两片黑云腰夹之。声如青铜色碧玉，
秀润四时岚翠湿。乾坤所宝落世间，
鬼神上诉天公泣。谓有非常人，
致此非常物。可磨斫贼剑，
可倚击奸笏。可祝不老年。
可比至刚德。自从突兀在眼前，
溪山日夜生颜色。君不见杭州风流白使君，
雅爱天竺双云根。又不见奇章公家太湖碧，
高下品题分甲乙。二公名与石不磨，
今到方岩有灵壁。我来欲作灵壁歌，
击石一唱三摩挲。秋风萧萧淮水波，
中分南北横干戈。胡尘埋没汉山河，
泗滨灵壁今如何。安得此石来岩阿，
郁然盘礴中原气，对此令人感慨多。
山村
戴复古（宋代）

山崦谁家绿树中，短墙半露石榴红。
萧然门巷无人到，三两孙随白发翁。
苍龙岩潭
董天庆（宋代）

潭深净如练，宛然鱼自见。独怜蓑笠翁，错下银钩线。
依韵酬池州钱绮翁
范仲淹（宋代）

天涯彼此勿冲冲，内乐何须位更崇。
白发监州身各健，青山绕郭景多同。
日高窗外眠方起，月到樽前宴未终。
况在江南佳丽地，重阳犹见牡丹红。
赠谈命者赵生自号千两金
方岳（宋代）

人间万事一杯酒，之子五行千两金。
听我自穷诗自老，半江明月苇花深。
咏史 其四
章学诚（清代）

仰看鸟高飞，再翱复再翔。养雏三十年，羽翼成文章。

羽翼成文章，壮士胡为嗟嗟戚戚徒心伤。珍食盈案，咽不暇尝。

拔剑出门，我马玄黄。壮心崛强，不肯伤悲。风吹棠梨，春日迟迟。

上览高山松柏之苍苍，下俯黄河流水之滂滂。中有孤客徬徨而踯局，不觉潸焉泣涕之沾裳。
西江月 托箕仙降笔（原无调名据律补）
吴氏女（元代）

今日瑶池大会，群仙不肯来临。真笔传语郑郎君，记得相嘲妒行。好个木兰花慢，休题相契分明。君还要问那香魂，正在仙宫听命。
安平晚渡
黄元弼（清代）

落日海天红，孤城一苇通。潮平轻荡桨，浪急半推篷。

不尽栖飞鹜，无边断续虹。几回思共济，举首待长风。
偈颂七十一首 其六十九
释了惠（宋代）

人间共赏元宵，瑞岩本光现瑞。屋上山，桥下水。三门八字打开，左右青叶娄至。

头顶天，脚踏地。陈如觑破香积厨，释迦不受然灯记。
余与陆务观自圣政所分袂，每别辄五年，离合
范成大（宋代）

宦途流转几沉浮，鸡黍何年共一丘。
动辄五年迟远信，常于三伏话羁愁。
月生後夜天应老，泪浇中岩水不流。
一语相开仍自解，除书闻已趣刀头。
小重山令·题彭城君摹董小宛病榻听秋图
夏孙桐（清代）

秋士从来易感秋。美人迟暮日，亦相侔。萧条天壤任悠悠。

谁分别，古恨与今愁。

烟墨故缣留。影梅庵畔语，漫寻搜。卅年桑海在心头。

春灯黯，残梦五湖舟。
东庵新辟云栈
曹彦约（宋代）

步出东门苇不航，以云名栈正相当。
地临空阔天成险，水到回旋石作梁。
万顷波涛一丘壑，百年官吏几循良。
古来勿翦甘棠意，此地风流未可量。
穷边词二首
姚合（唐代）

将军作镇古汧州，水腻山春节气柔。
清夜满城丝管散，行人不信是边头。

箭利弓调四镇兵，蕃人不敢近东行。
沿边千里浑无事，唯见平安火入城。
题厉玄侍御所居
姚合（唐代）

幽栖一亩宫，清峭似山峰。邻里不通径，俸钱唯买松。

野人时寄宿，谷鸟自相逢。朝路床前是，谁知晓起慵。
送人从军
杜甫（唐代）

弱水应无地，阳关已近天。今君渡沙碛，累月断人烟。

好武宁论命，封侯不计年。马寒防失道，雪没锦鞍鞯。
宫词 其十五
赵佶（宋代）

洞箫声歇酒初阑，星斗凝辉宇宙宽。唯有真仙为侣伴，夜深同倚玉阑干。
精卫衔石填海
刘克庄（宋代）

精卫衔冤切，轻生志可怜。
只愁石易尽，不道海难填。
幻化存遗魄，飞鸣累一拳。
终朝被芥子，何日变桑田。
鹃怨啼成血，鸱沉怒拍天。
君看尝胆者，终有沼吴年。
晓望
刘乙（唐代）

地祇逃秀境，神化或殷雷。
裂汉娲补合，高峰剑跃开。
即今新定业，何世不遗才。
若是浮名道，须言有祸胎。
生公讲台
释智愚（宋代）

鳞皴瘦石笼寒藓，千石遗踪意转新，
纵使天花来堕席，何如缄口过残春。
豫章舟中夜坐自遣
曾丰（宋代）

初月多情出，西山故意遮。
更遭风激水，而乱客吹笳。
梦入翩翩蝶，惊闻阁阁蛙。
违多谐偶少，物理固然邪。
菩萨蛮·晶帘一片伤心白
纳兰性德（清代）

晶帘一片伤心白，云鬟香雾成遥隔。无语问添衣，桐阴月已西。
西风鸣络纬，不许愁人睡。只是去年秋，如何泪欲流。
南乡子 其三 送金明府归里
董元恺（清代）

文苑振金声。竹绕琴堂水绕城。愿以深心留善政，高名。

朝野咸推重太平。

县鼓应鸡鸣。桥上春风绿野明。若使巢由同此意，簪缨。

笑引江帆带月行。
九月九日上幸慈恩寺登浮图，群臣上菊花寿酒
上官婉儿（唐代）

帝里重阳节，香园万乘来。
却邪萸入佩，献寿菊传杯。
塔类承天涌，门疑待佛开。
睿词悬日月，长得仰昭回。
感遇诗三十八首·其四
陈子昂（唐代）

乐羊为魏将，食子殉军功。
骨肉且相薄，他人安得忠。
吾闻中山相，乃属放麑翁。
孤兽犹不忍，况以奉君终。
六幺令·夷则宫七夕
吴文英（宋代）

露蛩初响，机杼还催织。婺星为情慵懒，伫立明河侧。不见津头艇子，望绝南飞翼。云梁千尺。尘缘一点，回首西风又陈迹。
那知天上计拙，乞巧楼南北。瓜果几度凄凉，寂寞罗池客。人事回廊缥缈，谁见金钗擘。今夕何夕。杯残月堕，但耿银河漫天碧。
恭和御制闻喜宴诗
周必大（宋代）

圣武将犁老上庭，艺文先选彍中英。
天扶基业生多士，世遇君师集大成。
享备钧台同夏启，果分汉会愧桓荣。
尧言一日周天下，应陋诗人切响声。
题洋菊四十四种 其六 珊瑚枝
弘历（清代）

海网罗珍物，正色霏芳茸。石崇铁如意，欲击笑无从。
满江红·甚矣吾衰
侯置（宋代）

甚矣吾衰，徒是苦、饥肠为孽。嗟寸禄、区区留恋，形疲心竭。江海一生真可羡，尘埃永昼何堪说。似钝刀、终岁斫空山，宁无缺。拚放浪，休豪杰。秋水涨，归期决。尽凫长鹤短，任渠分别。芒屩夜寻溪上酒，葛巾晓挂松间月。向丹霄、传语旧交游，慵非拙。
陪留守韩仆射巡内至上阳宫感兴二首
窦庠（唐代）

翠辇西归七十春，玉堂珠缀俨埃尘。

武皇弓剑埋何处，泣问上阳宫里人。

愁云漠漠草离离，太乙句陈处处疑。

薄暮毁垣春雨里，残花犹发万年枝。
梅陂
韩淲（宋代）

疏剔滩沙水面陂，四边山木雨丝丝。既非朝市非城市，更著交朋来和诗。
水龙吟 平生嗜睡成癖，读天籁集睡词，深有契于予怀者。戏用原韵以志赏心
王鹏运（清代）

举头十丈尘飞，人閒何许埋愁地。颓然一笑，玉山自倒，春生梦寐。

我已相忘，蕉阴覆鹿，槐根封蚁。叹无情世故，仓皇逐热，问谁识，于中味。

漫说朝来拄笏，最宜人、西山晴翠。何如一枕，忘机息影，黑甜乡里。

万事悠悠，百年鼎鼎，付之酣睡。待黄鹂三请，窥园乘兴，倩花扶起。
送新赵宰
李石（宋代）

身作涪江未归客，更送行人出南陌。
行人磊落高皇孙，桃李賨南看朱白。
高才触事无不尔，百里莫嫌民社窄。
鲁恭卓茂意何者，岂有居官名赫赫。
不须打鸭惊鸳鸯，抵几疾书呼五百。
阿奴公退在眼底，可以弹琴把书册。
此时尚及诗筒来，谈笑千山万山隔。
妙喜泉
范成大（宋代）

二士共谈碑上法，千僧同酌沼中泉。法门泉味知多少，水桶绳头一串穿。
除夕作 其二
王世贞（明代）

三百六十日，岁朝俄至今。法云趺坐老，天籁呗歌深。

一饱无余事，千秋有愧心。明朝是明岁，从此觅知音。
赠妓人王福娘
孙棨（唐代）

彩翠仙衣红玉肤，轻盈年在破瓜初。霞杯醉劝刘郎赌，

云髻慵瓜阿母梳。不怕寒侵缘带宝，每忧风举倩持裾。

谩图西子晨妆样，西子元来未得如。
天星湖上歌似吴泰然
黄玠（元代）

秀州孤城悬斗口，中有湖水藏天星。龙飞已去迹犹在，灵宫故是白玉京。

题诗欲寄羡门子，问讯或过茅初成。交梨火枣如可得，与尔相见夫容城。
集句拟刘文纲少参悼亡 其十五
朱诚泳（明代）

目断黄云雁影沈，秋声无不搅离心。

月中人去青山在，一段清愁自不禁。
五月九日登舟迓卒鼓角发严
岳珂（宋代）

古郡裁仪自太平，百艘初奏夜严声。
渔挝鼓史催三奏，龙角单于动五更。
岸柳青烟留帐饮，堤莲红焰耿纱明。
津亭独坐逌然笑，不似池蛙两部鸣。
赋双溪阁用蔡君谟诗声字韵
刘子翚（宋代）

雄观今古快幽情，突兀层楼出市甍。
二水交流何处尽，孤舟不见乱山横。
丹炉寂寞仙游远，剑气萧条和恨盈。
向晚移樽话流落，可堪时听鼓鼙声。
赠吏部尚书建安郡正肃吴公挽辞三首
苏颂（宋代）

他日容台议，功书预讨论。
禭章三品贵，诔策二名尊。
遗直将谁继，清风想尚存。
戢棺何所恨，牖下史鱼言。
偈颂一百零二首 其八十八
释绍昙（宋代）

茆屋赋新诗，内院寻知识。身从胜境中来，句自活法中得。

非身非句，绝毫绝釐，慈氏少陵安得知。法华不敢轻饶舌，只恐山禽语带徼。
游天平山
张商英（宋代）

洞天金阙天平爵，层■石崖寒玉削。突兀云生缥缈间，鬅松树大侵寥廓。

苍鹿挨摧北斗魁，耍猿弄损南辰角。碑文压破石鳌头，琅玕烂折玉兔脚。

背岩松柏碧森森，向日杂花红灼灼。遮碍林虑半壁天，琢成云汉千里壑。

宫宰炉烧延寿香，避秦采得长生药。风物依稀紫府宫，岚光缭绕朱陵阁。

路转樵人目下迷，桃源仙子心无错。千形万状天平山，剖判玄黄天地作。
送梵才上人归天台 其一
皇甫泌（宋代）

昔在童蒙岁，学礼暨诗书。肃肃秉庭训，罔敢宁斯须。

积习将一秉，心目多勤劬。本此修拙辞，阶之登仕途。

得以施所学，闻者谓之迂。吾道固未行，或嗤为腐儒。

腐诚如所云，儒非吾敢居。时英贱民政，亦诮官之粗。

嘉言屡诒勖，周旋画伟谟。胡不事章句，清贵无加于。

我闻今学者，为人不自图。六朝文物壅，化源由是枯。

华文愧不能，迷深甘守株。古人不得见，临风重欷歔。
酬张无梦
梅挚（宋代）

一梦浮生无梦身，先生真是古之真。
蕊函裁得瑶章秘，还寄吴门吏隐人。
送蜀东方子之北新
钟允谦（明代）

凉飙动城阙，万木声森条。繁阴渐摧落，正性方自今。

之子去何渐，仗节使武林。舟车四辐辏，榷赋湖山浔。

何以禆国计，且慰征旅心。群奸悉屏迹，清风回高岑。

丈夫秉贞信，未言物已谌。威明百轨饬，岂俟声色临。

盘错别利器，烈火徵精金。圭璧价连城，辉光属千寻。

鹤鸣直秋空，四远聆清音。行哉自珍重，明月照灵襟。
尼了然干藏乞语
释法薰（宋代）

三绕绳床眼未开，起模画样为安排。
葛藤椿子如成就，自有龙天出手椎。
次韵李举之立春四绝句 其四
洪适（宋代）

他乡春日思如何，屏去茶瓯任睡魔。且得小窗成好梦，片时江上逐烟蓑。
奉和
袁陟（宋代）

客意正索寞，诗筒江际来。
一闻清玉韵，如见翠屏开。
磅礴云霄清，腾凌鸾凤回。
仙源朝路蔽，乳宝夜风豗。
九月已冰霰，三时无沴灾。
徒均南亩泽，应老邓林材。
岌岌耸天柱，岩岩尊国台。
高名皆祸尔，真赏岂然哉。
紫盖欹松蔓，青钱点石苔。
神虬潜夭矫，皓鹤舞毰毸。
释子安生计，幽人足隐媒。
云窅窅，苍壁古嵬嵬。
绝顶飞泉落，平崖枯柏摧。
势堪卑蒋霍，名不假刘雷。
释子安生计，幽人足隐媒。
云中认幡刹，汉上醉我觥{上三山下缶}。
荜户方穷厄，篮轩阻奉陪。
耳愁尘事入，心怯岁华催。
已作五噫咏，元非三杰才。
先将丘壑意，模写寄春台。
一心听佛
释印肃（宋代）

不闻闻了绝狐疑，三界浮嚣总不知。
泥牛入海通消息，木马横嘶贯紫微。
水调歌头 寿曹太守
陈惟哲（宋代）

近畿贤太守，陆地隐神仙。功高玉记，名通紫府自长年。

拂拭壶中光景，游戏人间风月，富贵本青毡。十载五分牧，惠泽浸江天。

把文章，做勋业，德才全。龟峰堂上，满城和气入歌筵。

春在百花庭院，坐拥十眉珠翠，寿酒吸长川。来岁称觞处，稳向凤池边。
除夜
文天祥（宋代）

门揜千山黑，孤灯伴不眠。
故乡在何处，今夕是穷年。
住世真无系，为囚已自然。
劳劳空岁月，得死似登仙。
清閟阁
孙慧良（清代）

清绝诗兼画，萧然梧石间。性迂遭白眼，骨傲对青山。

独醒难趋世，焚香好闭关。曾瞻遗影在，水竹写悠闲。
王日起谋请乐轩先生主席其乡隐山堂喜以诗赠之 其二
林希逸（宋代）

论文款款细留心，一点尘埃也不禁。为语隐山同社友，读书根本是胸襟。
句
陆畅（唐代）

蜀道易，易于履平地。（《蜀道易》）

蝉噪入云树，风开无主花。（《崔谏议林亭》）
春云怨 铁崖招饮湖中
曹溶（明代）

心情似昨。识桄榔庵底，一囊丘壑。雨洗平蛮碑额，铜鼓唱声歌不恶。

送客南还，凤凰山曲，十二雕栏斗红药。铁石肝肠，龙蛇翰墨，肯负旧时诺。

新酥试饼玻璃薄。更洞庭春色，词人风味，画舫沿流江畔泊。

酒语凄然，半入浔阳，夜深弦索。绿鬓何如，青衫在此，泪与晚潮并落。
小桂二首
陈杰（宋代）

甲第人家万木犀，著忙曾看盛天时。
日长小院差深静，时遣轻风破一枝。
王岩起乐斋
曾几（宋代）

欢悰挽不来，愁思推不去。
达人方寸地，固自有乐处。
得非山林欤，或用诗酒故。
一朝不在眼，便觉少佳趣。
人言颜子乐，瓢饮映蔬茹。
何曾梦见渠，浪自起欣慕。
此君与天游，于物初不寓。
携持小斋名，扁榜随所住。
要知真乐事，未省离跬步。
我亦欲睎颜，从君尚能屡。
笠泽弄三解为潘参藩父寿 其三
杨慎（明代）

莺湖小雪梅照天。鲈𦎟莼豉酒如泉。锦袍起舞白华篇。

白华篇，丹桂曲。祝千龄，绥百禄。
菩萨蛮 赋得“愿在发而为泽”，和潇湘居士
胡玉莺（清代）

春风料峭孤帏冷。郁金油腻鸳鸯枕。慵整绿鬟偏。鹦哥唤槛前。

朝来新沐溜。懒学宫妆斗。随意插花枝。芬芳只自知。
泮山双柏行用少陵古柏行韵和金山吴教谕同年山在郡庠之西北隅
诸可宝（清代）

昔来岱庙观汉柏，平台屹对榑桑石。威仪侠陛犹郎官，意气去桑将咫尺。

圣门端楷匹灵奇，别院唐槐同慨惜。飞来一凤毛羽青，结就六龙甲鳞白。

昨来听鼓东吴东，馆娃访古无梧官。旧闻北宋沧浪在，胜地南园树石空。

独留双柏忘年岁，几历三冬耐雪风。大德不孤必有偶，托身得所谁为功。

此材何待充梁栋，泮山灵岳等珍重。葆我桑真赖表章，阅他人世成迎送。

要知错节更盘根，也视祥麟与威凤。吁嗟乎！吾乡尚有向南枝，太息精忠未酬用。
高阳台 书贺瑟庵置媵
俞庆曾（清代）

移得明珠，聘来碧玉，须知我见犹怜。打桨亲迎，归帆鸥梦同圆。

犹屏十二香深处。耐春寒、半臂应添。好留连、翠幕朱阑，月静花妍。

海门秋老鱼龙定，称词人彩笔，黛染轻烟。一斛香螺，替描十样眉尖。

为它更祝宜男佩，慰含饴、笑卜堂前。捲湘帘、回首东风，流水当年。
天仙子·别酒未斟心先醉
随车娘子（宋代）

别酒未斟心先醉。忽听阳关辞故里。扬鞭勒马到皇都，三题尽，当际会。稳跳龙门三级水。天意令吾先送喜。不审君侯知得未。蔡邕博识爨桐声，君背负，只此是。酒满金杯来劝你。
途中感遇效同谷七歌 其五
徐熥（明代）

老妻半世空糟糠，少妇席未煖君床。男年十五女七岁，去年别我俱恓惶。

丈夫成名既不早，胡然久居天一方。呜呼五歌兮歌愈急，朱颜灯下流黄湿。
送智光禅伯
贯休（唐代）

万事归一衲，曹溪初去寻。从来相狎辈，尽不是知音。

乞食林花落，穿云翠巘深。终希重一见，示我祖师心。
六么令（用陆氏事，送玉山令陆德隆侍亲东归吴中）
辛弃疾（宋代）

酒群花队，攀得短辕折。谁怜故山归梦，千里莼羹滑。便整松江一棹，点检能言鸭。故人欢接。醉怀双橘，堕地金圆醒时觉。

长喜刘郎马上，肯听诗书说。谁对叔子风流，直把曹刘压。更看君侯事业，不负平生学。离觞愁怯。送君归后，细写茶经煮香雪。
望甘竹滩
冯钺（清代）

尺地舱低蹴膝难，蒲帆容易刷前湾。千钗树色双襟酒，万马江声一发山。

侠骨女儿歌陌上，镫华水市簇云间。金闺那费金钱卜，几次随潮几往还。
灵源洞怀振狂在杭
徐熥（明代）

南郭人何处，东山屐已非。春风忆苕水，夜月梦芦矶。

以我招寻惯，如君同调稀。摩挲旧题刻，空见白云飞。
兰溪叟
俞德邻（宋代）

戎戎溪市暗，翳翳山云昏。惊雷趣冻雨，顷刻如翻盆。

潦涨蛟蜃趣，厓裂魑魅奔。游子亦𢠵恍，舍棹投孤村。

及明浮霁色，步入兰江门。烈风煽劫火，百室一二存。

忽逢病羸叟，呻吟行路难。问之苦何疾，满体催租瘢。

千村尽荆杞，何以输王官。嗟我择术闇，半生误儒冠。

济世虽有志，老去徒悲酸。对此重恻怛，凛凛毛生寒。
江南弄七首 其七 朝云曲
黄佐（明代）

朝云飘忽巫山台。扶光照耀群阴开。瑶姬屏伏阳春来。

阳春来，散郁滞。祝君王，千万岁。
声声慢
李演（宋代）

轻鞯绣谷。柔屐烟堤，六年遗赏新续。小舫重来，惟有寒沙鸥熟。徘徊旧情易冷，但溶溶、翠波如縠。愁望远，甚云销月老，暮山自绿。

嚬笑人生悲乐，且听我尊前，渔歌樵曲。旧阁尘对，长得树阴如屋。凄凉五桥归路，载寒秀、一枝疏玉。翠袖薄，晚无言、寄倚修竹。
蝶恋花（元旦）
黎廷瑞（宋代）

密炬瑶霞光颤酒。翠柏红椒，细翦青丝韭。且劝金樽千万寿。年时芳梦休回首。

小雨轻寒风满袖，下却帘儿，莫遣梅花瘦。万点鹅黄春色透。玉箫吹上江南柳。
瑞鹤仙 寿𠙆社柴晓莲兰太夫人
聂树楷（清代）

温风随节至，见王母，凤辇鸾旗同莅。称觞逢阆地。

有会洛耆英，过江名士。裁红刻翠。侑瑶觥，新词竟制。

倩东方偷献蟠桃，玉露漙漙满蒂。

犹记屡陪胜侣。间过文郎，阄题案句。贤哉湛母，款客亲分芳饵。

喜今朝设帨。萱花含笑，恰并荷花逞丽。愿年年队逐斑衣。

碧筒共醉。
戊戌清明在吴去春阅武于河朔今被召参贰大农
元绛（宋代）

前载赏花乡国中，三行粉面绮罗红。
去上持斧边城下，十万国声鼓吹雄。
每岁春辉长忽忽，此时朝骑又怱怱。
却将半暗尘沙眼，去看东都御柳风。
送赵左司
释居简（宋代）

故园风物望归迟，趁得枨黄橘绿时。潮不失期惟自信，象非无胆愧频移。

素知天定齐荣辱，应有人嫌不诡随。试问王家第七叔，群山何似蕺山奇。
秦筝歌，送外甥萧正归京
岑参（唐代）

汝不闻秦筝声最苦，五色缠弦十三柱。怨调慢声如欲语，
一曲未终日移午。红亭水木不知暑，忽弹黄钟和白纻。
清风飒来云不去，闻之酒醒泪如雨。汝归秦兮弹秦声，
秦声悲兮聊送汝。
子宝东归以嘤其鸣矣求友声为韵作古诗七章宽予旅怀次其韵 其二
孙应时（宋代）

宇宙归一槩，时势相重轻。人心太行山，我道如砥平。

沈吟百年事，俛仰万古情。五穷未可送，鬼语方嚘嘤。
洞仙歌（梅）
晁补之（宋代）

年年青眼。为江梅肠断。一句新诗思无限。向碧琼枝上，白玉葩中、春犹浅。一点龙香清远。

谁抛倾国艳。昨夜前村，都恐东皇未曾见。正倚墙红杏，芳意浓时，惊千片。何许飘零仙馆。待冰雪丛中看奇姿，乍一笑能回，上林冬暖。
元夕
范成大（宋代）

粉痕红点万花攒，玉气珠光宝月团。
帘箔通明香似雾，东君无处著春寒。
颂十玄谈·达本
释印肃（宋代）

云水隔时君莫住，横吞碧汉包天地。
任他物变景推迁，独我真如全定慧。
南山钓台
刘铭（明代）

节彼南山枕碧流，苍松怪石不胜幽。半竿落日孤村晚，一笠清风两岸秋。

横足无心加帝腹，终身自分挂羊裘。忆从皓首鹰扬去，更有何人下直钩。
山居四咏依汪复初先生韵 其二 芋栗园
赵撝谦（明代）

人间八月稻粱秋，争似山中芋栗收。也可盍簪供笑语，免教输税见王侯。
过黄州
关棠（清代）

舟过浔阳后，江流第一湾。塔高千树月，草补半城山。

野屋罗星宿，低滩剖玦环。髯苏久不作，赤壁自萧閒。
谒十七叔果毅亲王墓礼成感赋
弘瞻（清代）

寝门宿草泪丝丝，寒食风前独到时。遗爱伏恭赖犹子，招魂伯道痛无儿。

昔年早上东平颂，此日空瞻北海碑。莫怪杜鹃啼不住，棠梨一夜满空枝。
闲居即事
刘克庄（宋代）

性偶安林薮，元非慕独清。
米从仁祖乞，粟是伯夷耕。
废井通邻汲，深墙隔市声。
却因虚澹极，亦自觉身轻。
蒙恩易镇豫章丐假还乡途中偶成十七首
吴芾（宋代）

睡里闻风雨，吾行拟暂停。
起来搔首坐，喜见一天星。
留别雪渔
陈梓（清代）

秧畦水浅飞双鹭，兰桨去经桃叶渡。回头枨别四门云，烟树苍苍雨声暮。

吾生偃蹇孤生松，一子不结千针空。此行蹩𧿁迷所向，终藉高人方竹杖。

杖头钱尽酒堪赊，稽首家祠陈灌鬯。来春老竹龙生孙，海门鸡唱扶桑暾。

照我雪轩梅屋下，重台花发颜如赭。石笋阑干平系马，从子高吟酌三雅。
最高楼·新春景
蒋捷（宋代）

新春景，明媚在何时。宜早不宜迟。软尘巷陌青油幰，重帘深院画罗衣。要些儿，晴日照，暖风吹。一片片、雪儿休要下。一点点、雨儿休要洒。才恁地，越愆期。悠悠不趁梅花到，匆匆枉带柳花飞。倩黄莺，将我语，报春归。
春日寓怀
薛能（唐代）

幽拙未谋身，无端患不均。盗憎犹念物，花尽不知春。

井邑常多弊，江山岂有神。犍为何处在，一拟吊埋轮。
吴娃歌
李龏（金朝）

洞庭明月一千里，芙蓉水殿春风起。残丝欲断黄蜂归，鸳鸯翡翠承燕私。

露脚斜飞湿寒兔，越王金鸡报天曙。官街柳带不堪折，谢豹空啼采香月。
挽故和容州朝请陶公
丁师正（宋代）

万影奔朝市，归山见一人。
青云莫相附，白云不生尘。
暖日眠松石，凉风岸葛巾。
依然旧原宪，猿鹤伴清贫。
石塘感旧十绝 其八
刘克庄（宋代）

禅学年来亦自衰，大丛林属小阇梨。寒翁庵子如蜗壳，却有弥天释住持。
赋得弄玉 其二
伍瑞隆（明代）

参差仙盖望中遥，彩凤双双下碧霄。闻道画楼深夜里，满窗明月坐吹箫。
雨中即事简二友 其五
郑清之（宋代）

箨龙厌俗托孙儿，隔砌相过人不知。借宅敲门太多事，胡床竟日对漪漪。
出守桐庐道中十绝
范仲淹（宋代）

君恩泰山重，尔命鸿毛轻。
一意惧千古，敢怀妻子荣。
颂古三十六首
释惟一（宋代）

纵火烧山腊月时，衲衣下事为全提。
几多拨草瞻风底，燎尽眉毛总不知。
雨后酌邻翁
顾祖辰（明代）

江平新雨过，林阙晚山微。
采绿仍驱牧，看云方掩扉。
因知农事暇，远贳村醪归。
秉烛招比邻，相酌愿无违。
丙戍榜前梦罗昭谏见过二首 其一
沈名荪（清代）

鹄袍乌帻一先生，刺写江东给事名。八百年来成把臂，可能同访旧云英？
喜何闇然京闱得隽 其一
韩日缵（明代）

抱玉终须售，连城价自饶。忆当三献后，已是廿年遥。

文章淹岁月，姓字傍云霄。扑地香尘满，秋风马欲骄。
戏招诸客
白居易（唐代）

黄醅绿醑迎冬熟，绛帐红炉逐夜开。

谁道洛中多逸客，不将书唤不曾来。
相和歌辞。胡无人行
徐彦伯（唐代）

十月繁霜下，征人远凿空。云摇锦更节，海照角端弓。

暗碛埋砂树，冲飙卷塞蓬。方随膜拜入，歌舞玉门中。
颂古四十八首
释慧开（宋代）

不落不昧，两采一赛。
不昧不落，千错万错。
小雨出西门五里至东岳庙
陆游（宋代）

埋没文书每自怜，偷闲出郭一欣然。
稻陂雨细丰年候，槐陌风欣嫩暑天。
心似春鸿宁久住，身如秋扇合长捐。
平生士雅今亡恙，老病何由共著鞭？
皆山夜起
赵文（宋代）

邻家闭门月色好，篱落参差残雪中。
想见老农方鼾睡，不知门外有清风。
酬王判官和九日韵
陈傅良（宋代）

皇华六辔按倭迟，博採参差到接余。
我独内惭无具甚，万家亦免釜生鱼。
午睡初起
陆游（宋代）

舍中未报压新醅，闲弄流尘槲叶杯。
得醉固佳醒亦好，了无一事到灵台。
同正辅表兄游白水山
苏轼（宋代）

伟哉造物真豪纵，攫土抟沙为此弄。
劈开翠峡走云雷，截破奔流作潭洞。
因随化人履巨迹，得与仙兄蹑飞鞚。
曳杖不知岩谷深，穿云但觉衣裘重。
坐看惊鸟投霜叶，知有老蛟蟠石瓮。
金沙玉砾粲可数，古镜宝奁寒不动。
念兄独立与世疏，绝境难到惟我共。
永辞角上两蛮触，一洗胸中九云梦。
浮来山高回望失，武陵路绝无人送。
筠篮撷翠爪甲香，素绠分碧银瓶冻。
归路霏霏汤谷暗，野堂活活神泉涌。
解衣浴此无垢人，身轻可试云间凤。
无题六首 其一
王希玉（清代）

快绝幽灵忽四通，形骸脱尽自能聪。临流顾影荒溪上，面壁安禅古寺中。

月洛参横思远道，微风疏雨感秋风。飘然还汝心清净，记取孤高北向鸿。
题严子陵钓台
姚勉（宋代）

封了全燕不复臣，友朋从此废天伦。
子陵不为光皇屈，要识君王有故人。
春暮
罗万杰（明代）

眼见风光浑欲醉，为怜芳艳阶前坠。逢春能几不禁愁，晓露滴作花间泪。

朝来剩却屐齿间，蹴遍苔痕未忍还。已教细雨催梅信，聊倩轻风洗柳颜。

池塘草色春归处，惊飞粉蝶纷如絮。日长回看悄无人，一双翠羽时来去。
沁园春（答陈上舍应祥）
刘克庄（宋代）

华发萧萧，归碧鸡坊，出金马门。把一枝色笔，掷还郭璞，些儿残锦，回乞天孙。永免朝参，更无宣锁，送老三家水竹村。休休也，任巫阳来下，未易招魂。

茅檐安得庖阍。倩便了沽来酒满樽。叹角巾东路，吾寻初服，上书北阙，子漫危言。漏院霜靴，火城雪辔，得似先生败絮温。安危事，付布衣融泰，鼎足膺蕃。
簇水 问侍儿月上花梢几许
邹祗谟（清代）

从此闺中，便应添个司更婢。海棠低亚，争忍看、寸阴儿戏。

昨夜蓉笺传语，刻在心头记。应并着、侍儿经意。

月上矣。又听得、城头画角，莫并入、三更未。花神证据，乞致与、姮娥意。

鉴我小窗欢约，莫便糊涂里。郎来也、应放姮娥避。
忆昨酬李宾之
张泰（明代）

狂生忆昨开怀抱，醉倒西平孙子家。红烛尽筵宵解榻，翠盘醒酒晓分瓜。

同官久爱亲知己，独客兼能惜岁华。何日慈恩寺傍路，一樽重看藕塘花。
依韵奉和经略司徒侍中上巳会兴庆池
强至（宋代）

千载兰亭后，风流宛目前。
竹昏烟冉冉，花泣露涟涟。
笔落诗推将，杯行酒有仙。
水边佳丽少，春草谩芊绵。
度侄从事行亲迎之礼于傅氏朋旧各赋诗赠别老
刘学箕（宋代）

晓露沁桃脸，东风摇柳丝。
小雨斂香尘，山川发华滋。
今晨天气新，满路春融怡。
祖饯宾从欢，喧哗车马驰。
问云何为者，吾子有所之。
所之道匪遥，求友贵及时。
婚姻古则然，制礼今或夸。
琴瑟因好合，蘋繁尤谨持。
择藕得贤柔，令淑全妇仪。
岂但荣已身，实将慰母慈。
冰翁君子儒，材术世吏师。
听讼鉴烛物，明尤差毫釐。
子既获晤承，朝夕广见知。
士生三日别，犹以刮目为。
此行谅经月，归计春仲期。
非吴下阿蒙，行可验措施。
心广体自拜，勿溺小智私。
门户要人兴，责望夙所蕲。
庙见事唯谨，遄迈毋或迟。
语直殆逆耳，愿当深致思。
赠汪舟次兼寄吴野人
曾灿（明代）

大儒惜口珠，群蚁慕膻肉。窃名因窃钩，杀身苦不足。

酿成盗贼区，甘受排墙戮。汪君独怆怀，读书破万斛。

倚柱二十年，双趺犹在目。名动公卿间，紫荆满华毂。

槐板企林宗，草屏羡元叔。直视如等夷，不以愧幽独。

于时有高士，寄居淮海曲。身不入州府，何从及荣辱。

唯君能与游，素交久弥笃。唱和盈百篇，一一归老朴。

君为扬扢之，装潢连卷轴。吁嗟今之人，噂沓纷相逐。

但食五侯鲭，安知贵菽粟。
乞假归里留别都门诸同人 其二
陈倬（清代）

收拾朝衫锦已荐，芒鞋竹杖养疴便。破除尘网蛛真隐，老困盐车马不前。

落叶离根伤旅舍，焚巢瘁羽感中年。新词且唱江南好，笠泽风帆邓尉箯。
喜官军已逐海寇寄黄公补公绍
欧大任（明代）

苍茫五岭半烽烟，幕府欢声露布传。沧海几年徵弩士，番禺诸将会戈船。

军储邕筦宵偏急，杀气卢城秋可怜。忆尔登楼长啸后，曼胡缨自曳江天。
菩萨蛮 其四
温庭筠（唐代）

翠翘金缕双鸂鶒，水文细起春池碧。池上海棠梨，雨晴红满枝。

绣衫遮笑靥，烟草黏飞蝶。青琐对芳菲，玉关音信稀。
江花四首 其一
彭汝砺（宋代）

江水挼蓝绿，江花泼火红。夕阳幽鸟下，浑似画屏中。
谢杨诚斋惠长句
姜特立（宋代）

平生久矣服时名，况复亲闻玉唾声。
便拟近师黄太史，不须远唾白先生。
巨编固已汗牛积，长句尤能倚马成。
今日诗坛谁是主，诚斋诗律正施行。
读维摩经
郭印（宋代）

白衣心出家，从古推净名。
无疾现有疾，特地真机生。
佛欲遣人间，指示转分明。
宜是诸大士，辞屈不能行。
文殊末后往，万众心已倾。
箭锋相注处，妙义益峥嵘。
芥子容须弥，毛孔受四溟。
此理自灼然，学者疑且惊。
更谈不二门，法法俱见成。
一默岂无语，其声如震霆。
弹丸山
陈谠（宋代）

地迥山奇怪，神仙喜穴居。百云剜洞巧，五石补天馀。

商野幽人梦，周南太史书。心乎爱丘壑，胜概一踌躇。
郊庙歌辞。仪坤庙乐章。雍和
郑善玉（唐代）

酌郁既灌，芗萧方爇.笾豆静器，簠簋芬飶。

鱼腊荐美，牲牷表洁。是戢是将，载迎载列。
捣练篇
韦庄（唐代）

月华吐艳明烛烛，青楼妇唱捣衣曲。白袷丝光织鱼目，

菱花绶衣鸳鸯簇。临风缥缈叠秋雪，月下丁冬捣寒玉。

楼兰欲寄在何乡，凭人与系征鸿足。
劝农上宫教
徐鹿卿（宋代）

竹马儿童喜欲狂，循良太守似龚黄。仓庚百啭蚕桑启，布谷一声粳稻香。

耕馌尽陶豳国化，游嬉已遍舜民乡。文书便合登高阁，为说东郊入务忙。
寄怀潘立夫
保禄（清代）

嵚崎磊落是吾师，锁院文章画省诗。往事徒留《青玉案》，故省今在白云司。

香消蕙草春归早，绿障槐亭日上迟。萍聚十年嗟雨散，软红如梦隔相思。
咏史上·王褒
陈普（宋代）

彭祖呼嘘不可为，碧鸡使节岂堪持。
区区含糗羹藜厚，聊似相如衣锦时。
闻兀朮将过淮再遣晁公昂觇师
叶梦得（宋代）

狂酋屡惯骋长驱，未省新军有被庐。快饮勿辞金凿落，先声须破铁浮图。

䞤官尔自疲千里，飞将吾宁较一夫。试向八公山上望，当关何用守濡须。
和孙端叟蚕首十五首其十三纺车
梅尧臣（宋代）

蚕月必纺绩，丝车方挑掷。
灯下络纬鸣，林端河汉白。
纤缕自有绪，虚轮运无迹。
腕手已为劳，谁经用刀尺。
次律兄饷鱼鱼不至而诗至颇类南海使君送酒辄成三绝一笑而已赐茗少分以报厚意 其一
沈与求（宋代）

凭虚公子骑鲸后，乌有先生控鲤初。可是凡鱼亦仙去，空馀一纸腹中书。
皇雅十首 其三 耆武
尹洙（宋代）

耆武定功，时惟二方。淮服其乂，海南遂荒。孰孱而盭，孰暴而猖。

自底不譓，乃终灭亡。

帝戒二俘，同即尔诛。予惟民无辜，休息是图。时其辑矣，宁威独夫。

帝嗟污邦，久罹于兵。或暴下以征，或敷虐以刑。予命中典，协于图经。

民服德音，室家以宁。
梅雨 其二
苏泂（宋代）

篱根日日系扁舟，衣桁才乾水又流。老子病馀凡事懒，但薰沉炷瀹茶瓯。
题江郎庙六绝
陈淳（宋代）

峙立嶆峨本石形，人其庙貌据何经。
祗宜坛壝为民祷，时雨时暘便是灵。
芙蓉峰
郑芝秀（宋代）

芙蓉秀插最高峰，上有仙台近碧空。不惮攀萝登绝顶，俯看尘世一樊笼。
相和歌辞。班婕妤
徐彦伯（唐代）

君恩忽断绝，妾思终未央。巾栉不可见，枕席空馀香。

窗暗网罗白，阶秋苔藓黄。应门寂已闭，流涕向昭阳。
白杜鹃花
杨公远（宋代）

从来只说映山红，幻出铅华夺化工。
莫是杜鹃飞不到，故无啼血染芳丛。
采桑子慢 水滨初夏写兴
陈洵（清代）

新萍荡柳，还是销魂江上。看飘粉楼台都尽，占了清凉。

燕子归来，几家帘户闭烟塘。双鸳谁见，闲情正在，云影天光。

小扇唤风，都随节换，何况斜阳。便休忆、绿阴前度，更有梅黄。

叶叶罗衣，住湖西子又新妆。琅玕文簟，颇黎翠枕，惹梦菰香。
次韵苏伯茂立春日雪
许及之（宋代）

从事青州初入幕，子墨梁园新有作。春工试手欲成妍，滕六蜚英良不恶。

初看到地润却无，旋喜积威乾更落。铺檐羃砌遍匿瑕，压瘴埋蝗广求瘼。

蓝田种玉夜生苗，吴娃擘茧朝盈箔。认巢无处疑昏鸦，敛翅有踪惊瘦鹤。

一庭柳絮漾东风，千树梨花醉西郭。犯寒觅句觉诗清，贾勇行杯疑酒薄。

颇烦造物相料理，顿使幽怀渺绵邈。回看稚子失啼饥，想见田家尔应乐。
云津书院诗卷三首
章懋（明代）

昔人黄卷青灯处，沧海桑田几变更。独有龙洲洲上水，东流还作诵弦声。
送孙司户
韩淲（宋代）

再世论交意已亲，会逢还在葛溪滨。同流要是泾随渭，绝俗何殊玉与珉。

落佩倒冠谁避地，垂绅搢笏自知津。下言只有长相忆，乳燕鸣鸠又晚春。
和彦猷在华亭赋十题依韵 其八 陆机宅
韩维（宋代）

出身岂明代，涉祸固以深。一观废兴迹，可用当所箴。

高门非昔时，乔木或遗阴。空令吊古士，感激成幽寻。
陈美成挽词二首 其二
张纲（宋代）

德润洮湖阔，心平福地安。流风前辈似，雅量鄙夫宽。

松菊开三径，芝兰秀二难。百年如转烛，萧瑟夜堂寒。
试院夜雨思秦叔仲至呈信道
陆佃（宋代）

秋声秋色总无聊，千里相思鬓欲凋。独绕曲廊花院闭，夜深灯火雨萧萧。
题杜日章册九首 其三 止戈堂
董其昌（明代）

剑戟何森森，坐隐巢居子。君家武库中，有戈何可止。
赋中上人顽坐
薛嵎（宋代）

嗜吟忘夜冻，立雪此同机。
工苦精灵聚，毫端造化归。
石床趺半结，荒径叶频飞。
客至应相讶，无心听扣扉。
早春送殷芷溪返吴门
程兆熊（清代）

柳色初黄花未飞，春光正好又言归。客囊羞涩惟诗卷，故里荒凉剩竹扉。

庑下赁舂身欲老，江边把钓事全非。可知去住皆无著，莫怪临歧泪共挥。
鸠隐
汪应轸（明代）

鸣鸠拂其羽，四海皆阳春。
秋风起鹈晙，蓬棘深藏身。
时哉有显晦，微鸟灵于人。
孰谓鸠性拙，而同凤与麟。
一斛珠
张先（宋代）

无由且住。绵绵恨似春蚕绪。见来时饷还须去。月浅灯收，多在来期处。
今夜掩妆花下语。明朝芳草东西路。愿身不学相思树。但愿罗衣，化作双飞羽。
雨晴风日绝佳徙倚门外
陆游（宋代）

茶酽无端废午眠，杖藜信步到门前。
青裙溪女结蚕卦，白发庙巫催社钱。
大医禅师赞
释慧开（宋代）

坚辞凤阙紫泥诏，玷辱宗风个古锥。
坐断双峰无寸草，爱松留得碍人枝。
昌甫再集横碧 其二
韩淲（宋代）

青山如佳人，不暇相应接。风轩一开明，烟峦几重叠。

云乎具尊酒，乃尔随步屧。寺古天薄寒，窗前堕红叶。
贞义女祠
蒋时中（宋代）

幼年曾读贞女碑，坐想濑水清涟漪。
试来江东吊李白，瓣香敬谒贞女祠。
平生不数子胥子，鞭平进诸何至此。
有金投濑竟何为，当时岂为将军死。
江夜
陈珏（宋代）

篷窗凭望渺无涯，日暮孤舟泊浅沙。几处清猿哀落木，满天寒露湿蒹葭。

乡心恻恻天难晓，往事茫茫月欲斜。一自飘零江海上，不胜双鬓惜年华。
青田舟中
徐侨（宋代）

睡起愁无绪，持书复懒披。
篷嫌斜日照，襟惬好风吹。
水阔舟移细，山长鸟去迟。
悠悠天外意，惟只寸心知。
闻蝉
蒲寿宬（宋代）

闭息含真抱叶枯，春风将尽蜕寒肤。
绿槐忽作仙人啸，长曳一声山日晡。
十二月二十四夜赋梅花
张九成（宋代）

我来岭下已七年，梅花日日斗清妍。
诗才有限思无尽，空把花枝叹晚烟。
颇怪此花岚瘴里，独抱高洁何娟娟。
苦如灵均佩兰芷，远如元亮当醉眠。
真香秀色看不足，雪花冰霰相后先。
平生明明复皦皦，一嗅霜蕊知其天。
固安冷落甘蛮蜑，不务轻举巢神仙。
他年若许中原去，携汝同住西湖边。
更寻和靖庙何许，相与澹泊春风前。
分宁县斋
郑会（宋代）

日高窗下枕书眠，带得吟情到梦边。
过鸟触翻枝上雪，飞鸦惊梦树头烟。
百年世事聊供笑，千里乡心最可怜。
亦有门前数竿竹，短琴横膝不须弦。
登清音堂
喻良能（宋代）

平生秀句诵随州，今日身亲历胜游。
欲赋江山无好语，强赓归鸟与孤舟。
答惇上人七首 其四
饶节（宋代）

少矜平子四愁诗，晚学赵州十二时。千里故人不解事，书来犹寄竹枝辞。
蔡骞逸出鹿耳门闻信感作
郑兼才（清代）

鹿耳频年瘴气侵，可堪元恶未成擒。登城此日全无色，入汕当时苦用心。

残喘知随尘劫尽，馀波虑趁海潮深。竟携党与同舟去，不悔空挥百万金。
萧学易何季皋和作别诗佳甚再用前韵
戴复古（宋代）

少年行脚白头归，不负平生汗漫期。
望断海山云漠漠，愁生江路草离离。
一篇王粲登楼赋，几首巴陵送别诗。
独倚篷窗无意绪，瓦盆倾酒忆金卮。
洗头盆
王履（宋代）

洼水含清照面光，不妨阳亢与风狂。
游人若待仙人杖，先觅长生不死方。
含鄱岭至太乙峰
方文（清代）

侵晨独出含鄱口，千里鄱湖一岭函。
但使短藤穷碧献，何妨细雨湿青衫。
林中黯淡高低树，雾里微茫上下帆。
不是探奇索隐者，谁能踏雪履　岩。
和卷中韩子苍梅花三首
苏籀（宋代）

国香倾国色，天质殆天怜。
含笑冰崖侧，无言石濑溅。
湘娥愁暮倚，孙令馥终筵。
卜夜多松炬，玉容殊更妍。
寄道彬侍者
释智愚（宋代）

勃窣家风一任真，述朱终是不成文。
何如竹榻吟清夜，月到花梢几分。
钱味根明府移居
沈濂（清代）

吾爱钱郎早解簪，如鱼归壑鸟还林。香炉稳送通明宅，纸阁微闻白傅吟。

昼读书多宵梦古，幼交朋密老谈深。结邻笑我空留约，未遂云山一片心。
谢君实端明惠山蔬八品
邵雍（宋代）

八品山蔬尽药萌，何山采得各标名。
山翁惊受霜台贶，即命山妻亲自烹。
瑞鹤仙令
徐似道（宋代）

西子湖边春正好，输他公子王孙。落花香趁马蹄温。暖烟桃叶渡，晴日柳枝门。

中有能诗狂处士，闲将一鹤随轩。百钱买只下湖船。就他弦管里，醉过杏花天。
山斋独坐赠薛内史二首·其二
杨素（隋代）

岩壑澄清景，景清岩壑深。
白云飞暮色，绿水激清音。
涧户散馀飞，山窗凝宿阴。
花草共萦映，树石相陵临。
独坐对陈榻，无客有鸣琴。
寂寂幽山里，谁知无闷心。
秋日山居
潘玙（宋代）

数椽依碧嶂，飞瀑溅藤萝。
地僻行人少，夜凉明月多。
生涯安澹薄，乐事在吟哦。
病后惟便睡，秋蛩聒砌莎。
苕溪酬梁耿别后见寄
刘长卿（唐代）

清川永路何极，落日孤舟解携。
鸟向平芜远近，人随流水东西。
鸟云千里万里，明月前溪后溪。
惆怅长沙谪去，江潭芳草萋萋。
丁怔元夕
陆文圭（元代）

入夜不闻箫鼓声，千门月色为谁明。
无端迁骑阶前过，错认地家枥马鸣。
过清流关追和宋滁守林公石刻诗韵
唐之淳（明代）

乱后关山开王气，雨馀行李带春泥。鹁鸠啄椹蚕开簇，布谷催耕水没犁。

壁上好诗无客和，井边遗庙有乌啼。翻思野渡舟横处，只在滁州西涧西。
此日湖源回展叔颖书颇及往岁经行暨诸同志赏
王洋（宋代）

忆昨越溪曲，官梅正发时。
追随连日饮，酬唱几篇诗。
淡伫看人意，清香许自知。
凭谁将恨寄，为说鬓成丝。
柳梢青（和张伯寿紫笑词）
赵师侠（宋代）

浓碧抟枝，柔黄衬紫，独殿春风。菡萏轻盈，甘瓜馥郁，叶萼相重。

人生一笑难同。更余韵、都藏笑中。日助清芬，酒添风味，须与从容。
六州歌头 金陵吊古
易顺鼎（清代）

金陵雪后，来访帝王家。龙和虎，莺和燕，豕和蛇。剩栖鸦。

此日经行处，白门市，青溪埭，红板路，乌衣巷，寂无哗。

欲问秦淮，旧院烟笼水，水更笼沙。甚当年商女，沦落也天涯。

一曲琵琶，后庭花。

念陵十一，楼十四，阑十二，暮云遮。鹦鹉墓，麒麟冢，草交加。

树槎牙。废苑都栽菜，新编出，竹篱笆。儿女泪，英雄血，尚留些。

不解长江何意，浑淘尽、六代繁华。但凭高希望，斜日大如瓜。

吹起寒笳。
九月九日有怀平原郡公赵五山
陈宜甫（元代）

经年留朔漠，此日又重阳。游子泪沾雨，行军气挟霜。

沙场愁草白，篱落忆花黄。忽念登高处，凄凉更一觞。
直舍有书
王安中（宋代）

晚风收雨故森森，雀啅鸦骄未解阴。车马不喧缘底事，道人宴坐即山林。
宫词 其十二
赵佶（宋代）

秦娥从小学宫韶，窃爱仙音韵逸飘。应慕凤台吹紫玉，夜阑时按白牙箫。
读白耷山人诗
查慎行（清代）

人谓狂生本不狂，漆身吞炭事何常？
乱余宾客搜亡命，赦后英雄耻故乡。
宝剑尘封三尺水，麻鞵寒踏九州霜。
随身一掬澜翻泪，不哭穷途哭战场。
崇效寺木假山歌
刘富槐（清代）

枯根郁律盘蛟蛇，之而怒茁森槎枒。老僧题作假山看，地肺雕镂人惊嗟。

城南古寺久未到，双楸入梦攒黄花。朅来重憩楸阴下，鼠姑烂熳团朝霞。

烟峦突兀起庭侧，藤萝罥挂如龙拿。云是楸根初出地，閟郁厚土千年遐。

或是刘总手植树，阅世三十如风沙。何年老干化神物，残橛留镇梵王家。

虫穿蚁齧蚀不尽，夜放光气惊麇麚。巉岩剔透岂人力，幼舆丘壑无等差。

庐山真面豁云霭，仇池一路通褒斜。名流对此发啸咏，目想云门存若邪。

雨零忽讶落悬瀑，昼静时复闻频伽。帝京两遭兵火劫，古物毁夺馀瘢痂。

旃檀一炬佛灭度，金源土塑填碨䃁。兹根晚出有天幸，壁经却免秦人煅。

富媪蕴珍不使朽，乘时启蛰烦锹把。精气绝特宁久晦，枯蘖岂必输英华。

当今贾胡市瑰异，臭腐往往神奇夸。负趋有力我却虑，破壁或恐飞衙衙。

敕告应真杖锡慎守卫，毋使罗浮一夕流向东海涯。
送孝忠落解南归
陈师道（宋代）

妙年失手未须恨，白璧深藏可自妍。
短发我能今种种，晓妆他日看娟娟。
千金市帚宁论价，万户分封信有年。
清白传家有如此，归涂囊尽不留钱。
送原甫帅永兴
刘攽（宋代）

读书当为王者师，论兵要作万人将。古来志士希两遂，白首儒生彼无望。

骐驎一出凡马空，豫章蟠根岁逾壮。金华事业烂然新，徂西谋谟谁与让。

旌旗蔽日红半天，笳鼓隘涂车万两。中军令出听无哗，秦山渭水皆东向。

荒夷憺威霜雪明，属城阳和春日亮。赵张成事不足论，方虎遗诗犹可尚。

龙文金铉待调饪，铉枢斡中付群当。西人欢歌公肯留，公车双鹿画轓上。
宓公琴台诗三首 其三
高适（唐代）

皤皤邑中老，自誇邑中理。何必升君堂，然后知君美。

开门无犬吠，早卧常晏起。昔人不忍欺，今我还复尔。
满庭芳 赠泾阳县二女姑
马钰（金朝）

奇哉至理，常净常清。易知易晓难行。要做神仙，须索认此为凭。休别搜玄搜妙，便登心、遣欲忘情。无染著，更无憎无爱，无竞无争。悟后触来不动，觉无中尺地，悉皆归宁。日月同官，昼夜团聚光明。不神而神显现，驾祥云、奔赴蓬瀛。朝玉帝，显真功，清静道成。
偈
释广（宋代）

日头东畔出，月向西边没。来去急如梭，催人成白骨。

山僧有一法，堪为保命术。生死不相干，打破精魂窟。
句
王资仁（宋代）

三到澬州不赋诗，溪山应笑懒吟痴。
变觉院登上人房老梅擅名滋久昔四灵与其先师
薛嵎（宋代）

年年心与雪霜期，一点寒生古树枝。
昨夜故休相问信，隔窗无月坐移时。
樱花歌
黄遵宪（清代）

鸧金宝鞍金盘陀，螺钿漆盒携叵罗。伞张胡蝶衣哆啰，此呼奥叵彼檀那。

一花一树来婆娑，坐者行者口吟哦。攀者折者手挼莎，来者去者肩相摩。

墨江泼绿水微波，万花掩映江之沱。倾城看花奈花何，人人同唱樱花歌。

道旁老人三嗟咨，菊花虽好不如葵。即今游客多于鲫，未及将军全盛时。

将军主政国尚武，源蹶平颠纷斗虎。德川累世柔服人，渐变战场成乐土。

将军好花兼好游，每岁看花载箫鼓。三百诸侯各质孥，争费黄金教歌舞。

千金万金营香巢，花光照海影如潮。游侠聚作萃渊薮，真仙亦迷脂夜妖。

合歌万叶写白纻，缠头每树悬红绡。七月张灯九月舞，一年最好推花朝。

嗔云吹雾花无数，一条锦绣游人路。明明楼阁倚空虚，玲珑忽见花千树。

花开别县移花来，花落千丁载花去。十日之游举国狂，岁岁欢虞朝复暮。

承平以来二百年，不闻鼙鼓闻管弦。呼作花王齐下拜，至夸神国尊如天。

当时海外波涛涌，龙鬼佛天都震恐。欧西诸大日逞强，渐剪黑奴及黄种。

芙蓉毒雾海漫漫，我自闭关眠不动。一朝轮舶炮声来，惊破看花众人梦。

我闻《桃花源》，洞口云迷离，人间汉魏了不知。又闻净土落花深四寸，每读《华严经》卷神为痴。

拈花再拜开耶姬，上告丰苇原国天尊人皇百神祇。

仍愿丸泥封关再闭一千载，天雨新好花，长是看花时。
点绛唇 高照 先生，宋朝遗老也，尝物长短
邵亨贞（元代）

每育之，自可想见屯落秋深景物。近见吴野舟诵，而涵咏不已，物当予心，故述即景，且期后约。极目平芜，渚寒烟暝秋波远。凫莺散乱。黯黯天涯晚。蟹壮莼香，村瓮家家满。频相见。幽怀共展。翦烛巴山馆。